Ettepanek: NÕUKOGU OTSUS Euroopa Liidu nimel Antarktika vete elusressursside kaitse komisjonis (CCAMLR) võetava seisukoha kohta /* COM/2014/0133 final - 2014/0077 (NLE) */





SELETUSKIRI 1. ETTEPANEKU TAUST Euroopa Ühendus kiitis nõukogu otsusega 81/691/EMÜ[1] heaks Antarktika vete elusressursside kaitse konventsiooni (edaspidi „CAMLR konventsioon”), millega loodi Antarktika vete elusressursside kaitse komisjon (CCAMLR). CCAMLR on piirkondlik kalandusorganisatsioon, mis vastutab elusressursside kaitse ja majandamise meetmete eest Lõuna-Jäämeres. Euroopa Liit ühines CCAMLRiga 1982. aastal. Euroopa Liidu toimimise lepingu artikli 218 lõike 9 kohaselt võtab nõukogu komisjoni ettepaneku põhjal vastu seisukoha, mis võetakse liidu nimel piirkondlikus kalandusorganisatsioonis, kui neil tuleb vastu võtta õigusliku toimega akte, välja arvatud õigusaktid, millega täiendatakse või muudetakse nende institutsioonilist raamistikku. Praegu kasutatakse sellise seisukoha kehtestamiseks piirkondlikes kalandusorganisatsioonides kaheastmelist lähenemisviisi. Nõukogu otsuses sätestatakse mitmeks aastaks liidu seisukoht, selle põhimõtted ja suunised, seejärel kohandatakse seda seisukohta igaks aastakoosolekuks komisjoni mitteametlike dokumentidega, mida arutatakse nõukogu asjakohases töörühmas. Nõukogu 19. oktoobri 2009. aasta otsusega 13908/1/09 REV 1 nähakse ette, et liidu seisukoht CCAMLRis vaadatakse läbi enne 2014. aasta aastakoosolekut. Seepärast on käesoleva ettepaneku eesmärk määrata kindlaks liidu seisukoht CCAMLRis aastateks 2014–2019 ning asendada sellega nõukogu otsus 13908/1/09 REV 1, mis hõlmab ajavahemikku 2009–2014. Praeguse läbivaatamise eesmärk on integreerida Euroopa Parlamendi ja nõukogu määruses (EL) nr 1380/2013[2] sätestatud uue ühise kalanduspoliitika põhimõtted ja suunised, võttes arvesse ka eesmärke, mis on sätestatud komisjoni teatises ühise kalanduspoliitika välise mõõtme kohta[3]. Lisaks on liidu seisukoht kohandatud Lissaboni lepinguga. Seisukoht on võimalikult suurel määral ühtlustatud, võttes arvesse eri piirkondlike kalandusorganisatsioonide eripära. Nagu käesoleva ajahetke seisukoha väljendamisel tavaks, sisaldab järgnev seisukoht põhimõtteid ja suuniseid. Lisaks on liidu seisukoha iga-aastase täpsustamise standardmenetlus liikmesriikide soovi kohaselt inkorporeeritud hiljuti kooskõlastatud seisukohtadesse. 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED Ühise kalanduspoliitika väline mõõde oli ühise kalanduspoliitika reformi ettepaneku mõjuhinnangu üks osa. Ühise kalanduspoliitika jaoks kokkulepitud põhimõtted ja suunised on lihtsalt üle võetud läbivaadatud seisukohtadesse. 3. ETTEPANEKU ÕIGUSLIK KÜLG Käesolev otsus põhineb Euroopa Liidu toimimise lepingul, eriti selle artikli 43 lõikel 2 koostoimes artikli 218 lõikega 9, millega nähakse ette, et nõukogu võtab komisjoni ettepanekul vastu otsuse, millega kehtestatakse lepingus sätestatud organis liidu nimel võetav seisukoht, kui sel organil tuleb vastu võtta õigusliku toimega akte. See kehtib seisukoha suhtes, mille komisjon peab liidu nimel võtma CCAMLRis. Euroopa Parlamendi ja nõukogu määrus (EL) nr 1380/2013[4] on õiguslik alus, millele rajatakse käesolevas läbirääkimisvolituses kajastatavad põhimõtted. Nõukogu otsus 13908/1/09 REV 1, mis hõlmab aastaid 2009–2014, asendatakse käesoleva otsusega, mis hõlmab ajavahemikku 2014–2019. 2014/0077 (NLE) Ettepanek: NÕUKOGU OTSUS Euroopa Liidu nimel Antarktika vete elusressursside kaitse komisjonis (CCAMLR) võetava seisukoha kohta EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 43 lõiget 2 koostoimes artikli 218 lõikega 9, võttes arvesse Euroopa Komisjoni ettepanekut ning arvestades järgmist: (1) Vastavalt Euroopa Liidu toimimise lepingu artiklile 38 koostoimes artikliga 39 on ühise kalanduspoliitika üks eesmärke tagada varude kättesaadavus. (2) Euroopa Parlamendi ja nõukogu määruses (EL) nr 1380/2013[5] on sätestatud, et liit tagab kalapüügi- ja vesiviljelustegevuse keskkonnasäästlikkuse pikas perspektiivis ning et selle valdkonna haldamisel peetakse silmas majanduslikku, sotsiaalset ja tööhõivealast kasu ning elanikkonna varustamist toiduainetega. Samuti on selles sätestatud, et liit kohaldab kalavarude majandamisel ettevaatusprintsiipi ja võtab eesmärgiks tagada, et mere bioloogiliste elusressursside kasutamisel taastatakse ja hoitakse püütavate liikide populatsioonid tasemel, mis ületab maksimaalse jätkusuutliku saagikuse saamiseks vajalikku taset. Samuti on selles sätestatud, et liit seab eesmärgiks võtta parimate kättesaadavate teaduslike nõuannete põhjal kalavarude kaitse ja majandamise meetmed, millega edendatakse selektiivsemat püüki ning soovimatu püügi vältimist ja vähendamist soodustavaid kalapüügiviise, et vähendada kalapüügi mõju mere ökosüsteemile ja kalavarudele nii palju kui võimalik ning lõpetada järk-järgult saagi tagasiheide. Lisaks on kõnealuses määruses eraldi sätestatud, et neid põhimõtteid kohaldatakse liidu välispoliitikas. (3) Euroopa Ühendus kiitis nõukogu otsusega 81/691/EMÜ[6] heaks Antarktika vete elusressursside kaitse konventsiooni (edaspidi „CAMLR konventsioon”), millega loodi Antarktika vete elusressursside kaitse komisjon (CCAMLR). CCAMLR vastutab Antarktika vete elusressursside kaitse, sealhulgas nende ratsionaalse kasutamise meetmete võtmise eest. Sellised meetmed võivad muutuda liidule siduvaks. (4) Vastavalt Euroopa Liidu toimimise lepingu artikli 218 lõikele 9 võtab nõukogu komisjoni ettepaneku põhjal vastu otsuse, millega kehtestatakse liidu nimel võetav seisukoht piirkondlikus kalandusorganisatsioonis, kui sellel organisatsioonil tuleb vastu võtta õigusliku toimega akte, välja arvatud õigusaktid, millega täiendatakse või muudetakse lepingu institutsioonilist raamistikku. (5) Arvestades kalavarude muutuvat iseloomu CAMLRi konventsioonialas ja sellest tulenevat vajadust võtta liidu seisukohas arvesse uusi arenguid, sealhulgas uut statistilist, bioloogilist ja muud teavet, mis esitatakse enne CCAMLRi aastakoosolekut või selle käigus, tuleb kooskõlas Euroopa Liidu lepingu artikli 13 lõikes 2 sätestatud liidu institutsioonide vahelise lojaalse koostöö põhimõttega kehtestada menetlused liidu seisukoha iga-aastaseks täpsustamiseks, ON VASTU VÕTNUD KÄESOLEVA OTSUSE: Artikkel 1 Seisukoht, mille Euroopa Liit võtab CCAMLRi aastakoosolekul, kui kõnealune organisatsioon peab vastu võtma õigusliku toimega akte, on esitatud käesoleva otsuse I lisas. Artikkel 2 CCAMLRi aastakoosolekul vastuvõetava liidu seisukoha iga-aastane täpsustus tehakse vastavalt käesoleva otsuse II lisale. Artikkel 3 Nõukogu annab käesoleva otsuse I lisas sätestatud liidu seisukohale hinnangu ja vajaduse korral vaatab selle komisjoni ettepaneku põhjal läbi hiljemalt CCAMLRi 2019. aasta aastakoosolekuks. Artikkel 4 Käesoleva otsusega asendatakse nõukogu 19. oktoobri 2009. aasta otsus 13908/1/09 REV 1. Artikkel 5 Käesolev otsus jõustub XXX. Brüssel, Nõukogu nimel eesistuja [1] EÜT L 24, 27.1.1983, lk 1. [2] Euroopa Parlamendi ja nõukogu määrus (EL) nr 1380/2013, 11. detsember 2013, ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ (ELT L 354, 28.12.2013, lk 22). [3] KOM(2011) 424, 13.7.2011. [4] Euroopa Parlamendi ja nõukogu määrus (EL) nr 1380/2013 ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ (ELT L 354, 28.12.2013, lk 22). [5] Euroopa Parlamendi ja nõukogu määrus (EL) nr 1380/2013 ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ (ELT L 354, 28.12.2013, lk 22). [6] EÜT L 24, 27.1.1983, lk 1. LISAD järgmise dokumendi juurde: Ettepanek: nõukogu otsus Euroopa Liidu nimel Antarktika vete elusressursside kaitse komisjonis (CCAMLR) võetava seisukoha kohta I LISA Liidu seisukoht Antarktika vete elusressursside kaitse komisjonis 1. Põhimõtted Euroopa Liit teeb Antarktika vete elusressursside kaitse komisjoni (CCAMLR) raames järgmist: a) tegutseb kooskõlas liidu eesmärkidega ühise kalanduspoliitika raames, eelkõige kohaldades ettevaatusprintsiipi, et tagada CCAMLRi reguleeritavate liikide säästev kasutamine tasemel, mis võimaldab maksimaalset jätkusuutlikku saagikust, edendada ökosüsteemil põhineva lähenemisviisi rakendamist kalavarude majandamisel ja piirata püügitegevuse keskkonnamõjusid, et vältida või võimalikult vähendada soovimatut püüki ja lõpetada järk-järgult saagi tagasiheitmine ning minimeerida kalapüügi mõju mere ökosüsteemidele ja võimaldada majanduslikult elujõulise ja konkurentsivõimelise liidu kalanduse edendamise kaudu rahuldav elatustase kalandusest sõltuvale elanikkonnale ning võtta arvesse tarbijate huve; b) tagab, et CCAMLRi raames vastuvõetud meetmed on kooskõlas CCAMLRi konventsiooni eesmärkidega; c) tagab, et CCAMLRis vastu võetud meetmed on kooskõlas rahvusvahelise õigusega, eelkõige ÜRO mereõiguse konventsiooniga, ÜRO piirialade kalavarude ja siirdekalade kaitset ja majandamist käsitleva kokkuleppega ning kokkuleppega, millega ergutatakse avamerekalalaevu täitma rahvusvahelisi kaitse- ja majandamiseeskirju; ning 2009. aasta ÜRO Toidu- ja Põllumajandusorganisatsiooni sadamariigi meetmeid käsitleva kokkuleppega; d) edendab kooskõla piirkondlike kalandusorganisatsioonide ja vajaduse korral sama piirkonna piirkondlike merekonventsioonide seisukohtades; e) taotleb koostoimet liidu poliitikaga, mis moodustab osa kahepoolsetest kalandusalastest suhetest kolmandate riikidega, ja tagab kooskõla muude valdkondade poliitikaga, eelkõige välissuhetes, keskkonna, kaubanduse, arendustegevuse, teadus- ja uuendustegevuse jm valdkonnas; f) tagab liidu rahvusvaheliste kohustuste järgimise; g) järgib nõukogu 19. märtsi 2012. aasta järeldusi, milles käsitletakse komisjoni teatist ühise kalanduspoliitika välismõõtme kohta[1]. 2. Tegevussuunad Euroopa Liit püüab vajaduse korral toetada järgmiste meetmete võtmist CCAMLRi poolt: a) kalavarude kaitse- ja majandamismeetmed CAMLRi konventsioonialas, mis põhinevad parimatel olemasolevatel teaduslikel seisukohtadel, sealhulgas lubatud kogupüük ja kvoodid või püügikoormuse reguleerimine CCAMLRi poolt, mis tooks kaasa või säilitaks maksimaalse jätkusuutliku saagikuse hiljemalt 2020. aastaks. Vajaduse korral kaalutakse ülepüügi all kannatavate kalavarude kaitseks erimeetmete võtmist; b) meetmed ebaseadusliku, teatamata ja reguleerimata kalapüügi vältimiseks, ärahoidmiseks ja lõpetamiseks CAMLRi konventsioonialas, sealhulgas teatamata ja reguleerimata kalapüügiga tegelevate laevade nimekirja koostamine; c) seire-, kontrolli- ja järelevalvemeetmed CAMLRi konventsioonialas et tagada CCAMLRis vastu võetud meetmete järgimine ja tõhus kontroll; d) meetmed kalandustegevuse negatiivse mõju vähendamiseks mere bioloogilisele mitmekesisusele ja mere ökosüsteemidele, sealhulgas ohualdiste mereökosüsteemide kaitseks võetavad meetmed CAMLRi konventsioonialas kooskõlas ÜRO Peaassamblee resolutsioonidega ja merekaitsealade representatiivse võrgustiku loomine, mis hõlmavad meetmeid soovimatu püügi võimalikuks vältimiseks ja vähendamiseks, eelkõige ökoloogiliselt seotud liikide puhul, ja järk-järgult saagi vette tagasilaskmise lõpetamiseks; e) meetmed, mis on suunatud sellise kalapüügi keelamiseks, mille ainus eesmärk on haiuimede kogumine, ja nõuda, et kõik haid tuleb lossida ühes tükis koos uimedega; f) täiendavad tehnilised meetmed, mis põhinevad CCAMLRi allorganite nõuannetel; II LISA Antarktika vete elusressursside kaitse komisjoni aastakoosolekul võetava liidu seisukoha iga-aastane täpsustamine Enne Antarktika vete elusressursside kaitse komisjoni (CCAMLR) iga aastakoosolekut võetakse vajalikud meetmed, et Euroopa Liidu nimel väljendatavas seisukohas võetakse arvesse viimaseid statistilisi, bioloogilisi ja muid asjakohaseid andmeid, mis on edastatud Euroopa Komisjonile vastavalt I lisas sätestatud põhimõtetele ja suunistele. Sel eesmärgil ja nimetatud teabele tuginedes edastab Euroopa Komisjon nõukogule või selle ettevalmistavatele organitele piisavalt varakult enne CCAMLRi iga aastakoosolekut kirjaliku dokumendi, milles esitatakse liidu seisukoha kavandatud täpsustused, et neid arutada ja kiita heaks liidu nimel väljendatava seisukoha üksikasjad. Kui edasiste koosolekute käigus, sealhulgas kohapeal, ei suudeta saavutada kokkulepet, et võtta liidu seisukohas arvesse uusi elemente, edastatakse küsimus lahendamiseks nõukogule või selle ettevalmistavatele organitele. [1] Vt dokument 7086/12 PECHE 66.